सो कुछ दिन बाद ही कलवा घर आ गया। मगर लछमी को कोई खुशी नहीं हुई। वही क्रम फिर दोहराया जाने लगा। पीना झगड़ना बच्चों की काँय-कचर। कलवा की लगी-बंधी छूट गयी थी। मंजू ने शीला जी को बताया की लछमी बच्चों को लेकर गाँव चली गयी और नताशा की छोटी बहन माया की शादी करा दी। पश्चात उसे माँ के पास ही छोड़ आई जबतक गौना न हो जाय। माया कुल जमा तेरह साल की होने आई थी। लछमी को बुलाकर शीलाजी ने डांटा नाबालिग की शादी क्यों की। लछमी रो रोकर बोली “ई बाप कसाई है आंटी। अब हम आपको अपनी का सुनावें। जवान होने से पहले ही सादी हो जाय तो अच्छा। इज्जत से जिनगी कटेगी। मेहनत करे ही परे, इहाँ भी उहाँ भी। गाँव माँ खाने की कमी न है।”